Document ID: 32004R2054

KOMISJONI MÄÄRUS (EÜ) nr 2054/2004,
29. november 2004,
millega muudetakse Euroopa Parlamendi ja nõukogu määrust (EÜ) nr 998/2003 seoses riikide ja territooriumide loeteluga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 26. mai 2003. aasta määrust (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, (1) eriti selle artikleid 10 ja 21,
ning arvestades järgmist:
(1)
Määruses (EÜ) nr 998/2003 sätestatakse lemmikloomade mittekaubandusliku liikumise suhtes kohaldatavad loomatervishoiunõuded ja niisuguse liikumise kontrolli suhtes rakendatavad eeskirjad. Kõnealuse määruse II lisa C osa sisaldab loetelu kolmandate riikide kohta, kus marutaudi levimise oht ühendusse nendelt territooriumidelt pärinevate lemmikloomade liikumise tõttu ei ole suurem kui samalaadse liikumise puhul liikmesriikide vahel.
(2)
Vastavalt määrusele (EÜ) nr 998/2003 oli vaja koostada kolmandate riikide loetelu 3. juuliks 2004. Kõnealusesse loetellu kuulumiseks peaks kolmas riik tõendama oma marutaudiolukorda ning teavitamise, järelevalve, veterinaarteenistuste, marutaudi ennetamise ja kontrolli ning vaktsiinide korraldusega seotud tingimuste täitmist.
(3)
Et vältida mittevajalikke häireid lemmikloomade liikumisel ja anda kolmandatele riikidele aega komisjonile vajaduse korral lisagarantiide esitamiseks, on asjakohane koostada esialgne kolmandate riikide loetelu. Kõnealune loetelu peab põhinema rahvusvahelise episootiaameti (OIE - Maailma loomatervishoiu organisatsioon) kaudu kättesaadavatel andmetel, asjaomastes riikides komisjoni veterinaar- ja toiduameti läbiviidud kontrolli tulemustel ja liikmesriikide kogutud teabel.
(4)
Loetelu peaks põhinema ka Maailma Tervishoiuorganisatsiooni (WHO), Wusterhausenis asuva Maailma Tervishoiuorganisatsiooni marutaudi järelevalve ja uurimistöö koostöökeskuse ja infolehes Rabies Bulletin esitatavatel andmetel.
(5)
Esialgne kolmandate riikide loetelu peaks hõlmama riike, kus ei esine marutaudi, ja riike, mille puhul marutaudi levimise ohtu ühendusse nende territooriumidelt pärineva lemmikloomade liikumise tõttu ei ole hinnatud suuremaks kui samalaadse liikumise puhul liikmesriikide vahel.
(6)
Et Venemaa Föderatsiooni pädevad asutused on taotlenud riigi lisamist määruse (EÜ) nr 998/2003 II lisa C osa loetellu, näib asjakohane muuta vastavalt artiklile 10 kehtestatud esialgset loetelu.
(7)
Ühenduse õigusaktide selguse huvides on asjakohane asendada täielikult määruse (EÜ) nr 998/2003 II lisa.
(8)
Seepärast tuleks vastavalt muuta määrust (EÜ) nr 998/2003.
(9)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 998/2003 II lisa asendatakse käesoleva määruse lisaga.
Artikkel 2
Käesolev määrus jõustub 3. detsembril 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. november 2004

Labels: 5
8
3
6
18